การโต้กลับของ “ร้านอาหารในห้าง”
เมื่อไม่กี่เดือนก่อน ลงทุนแมนลงบทความเรื่อง การโต้กลับของ ‘ร้านอาหารตึกแถว’ ซึ่งเกิดจากการเข้ามาของบริการ Food Delivery ทำให้เราไม่ต้องไปหาที่จอดรถ หรือต่อคิวที่ร้านอาหาร จึงเป็นโอกาสให้ร้านอาหารตึกแถว สามารถเพิ่มยอดขายได้โดยไม่ต้องลงทุนเปิดร้านใหม่  แต่ในวันนี้ ภาพได้เปลี่ยนไป..
11 ก.พ. 2563

การโต้กลับของ “ร้านอาหารในห้าง” / โดย ลงทุนแมน
เมื่อไม่กี่เดือนก่อน ลงทุนแมนลงบทความเรื่อง การโต้กลับของ ‘ร้านอาหารตึกแถว’
ซึ่งเกิดจากการเข้ามาของบริการ Food Delivery
ทำให้เราไม่ต้องไปหาที่จอดรถ หรือต่อคิวที่ร้านอาหาร
จึงเป็นโอกาสให้ร้านอาหารตึกแถว สามารถเพิ่มยอดขายได้โดยไม่ต้องลงทุนเปิดร้านใหม่
แต่ในวันนี้ ภาพได้เปลี่ยนไป..
เพราะเมื่อเราเปิดหน้าจอแอปมือถือสำหรับสั่งอาหาร
เรากลับเจอแต่ “ร้านอาหารในห้าง” อยู่ในหน้าแรก..
“ร้านอาหารในห้าง” กำลังโต้กลับ
และการโต้กลับในครั้งนี้ อาจทำให้ร้านอาหารในห้างขายได้ดีอีกครั้ง
เรื่องนี้เป็นอย่างไร
ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
ทุกคนคาดเดากันว่า Food Delivery จะทำให้เราขยับตัวออกจากบ้านกันน้อยลง
และ คนที่เสียประโยชน์ก็น่าจะเป็น ร้านอาหารในห้าง
เพราะเมื่อคนไปห้างน้อยลง ร้านอาหารในห้างก็ย่อมได้รับผลกระทบ
และแม้ว่าร้านเหล่านี้จะมีบริการส่งอาหารเป็นของตัวเอง แต่เมื่อมีตัวเลือกร้านอาหารให้ลูกค้าสั่งมาที่บ้านเพิ่มขึ้น
แปลว่ามูลค่าของตลาดส่วนนี้ ที่แต่เดิมถูกครองโดยร้านอาหารที่มีบริการรับส่งเป็นของตัวเอง ก็จะถูกแบ่งไปด้วย
ทำให้ดูเหมือนว่า ร้านอาหารในห้าง จะมีแต่เสียกับเสีย
แต่ตอนนี้ ร้านอาหารในห้างที่มักจะเป็นเชนร้านอาหารใหญ่ๆ 
มีทั้งความน่าเชื่อถือ และเม็ดเงินสำหรับทำการตลาดจำนวนมาก กำลังเข้ามาทำตลาดในหน้า Food Delivery
ปัจจุบันบริการ Food Delivery ไม่ได้เลือกรับส่งเฉพาะร้านอาหารที่เป็นตึกแถวเพียงอย่างเดียว เพราะ Food Delivery ต้องมีร้านอาหารให้ลูกค้าเลือกมากที่สุด เพื่อครอบคลุมกลุ่มลูกค้าให้ได้มากที่สุด
ดังนั้น สิ่งที่ Food Delivery สนใจจึงไม่ใช่ว่าลูกค้าจะสั่งร้านไหน ขอเพียงแค่ลูกค้าสั่งอะไรก็ได้ในแอปพลิเคชันของตัวเองก็พอ
พอเรื่องเป็นแบบนี้ ร้านอาหารจึงต้องพยายามทำให้ตัวเองกลายเป็นตัวเลือกของลูกค้า
ยอมจ่าย เพื่อให้ร้านของตัวเองอยู่ในหน้าแรกของแอปพลิเคชัน
ยอมจ่าย เพื่อโฆษณาร้านอาหารของตัวเองตามช่องทางต่างๆ 
ยอมจ่าย เพื่อทำโปรโมชันลดแลกแจกแถม สำหรับดึงดูดลูกค้าให้สั่งอาหารร้านตัวเอง
ซึ่งสิ่งเหล่านี้จำเป็นต้องใช้ “เงิน” แลกมาแทบทั้งหมด
และเมื่อเปรียบเทียบกับร้านตึกแถวแล้ว
แน่นอนว่าร้านที่มีเงินทุนมากกว่าก็คือ เชนร้านอาหารใหญ่ๆ..
นอกจากนั้น ร้านอาหารเหล่านี้ยังได้เปรียบในเรื่องของจำนวนสาขา และจำนวนพนักงาน
ทำให้มีความสามารถในการรับออเดอร์ และทำอาหารได้อย่างรวดเร็ว
เรื่องนี้จึงอาจเรียกได้ว่าเป็นการโต้กลับของร้านอาหารในห้าง
เพื่อแก้เกม และแย่งส่วนแบ่งตลาดกลับคืนมา
เรื่องนี้เป็นกรณีศึกษาที่ดี
คนที่ชนะในเกม ไม่ใช่ร้านอาหารที่อยู่ในห้าง หรือตึกแถว
แต่คนที่ชนะคือ คนที่มีของดีอยู่ในมือ และสามารถปรับตัวตามสถานการณ์
ที่ผ่านมาเราคงเห็นตัวอย่างมาบ้าง
ร้านที่เคยเป็นตึกแถว วันหนึ่งก็เข้ามาขยายสาขาในห้าง
และร้านที่อยู่ในห้าง ก็สามารถไปเปิดในตึกแถวได้เช่นกัน
ทุกอย่างสามารถข้ามไปมาได้หมด
ไม่เว้นแม้แต่การสั่งอาหารในแอปพลิเคชัน
เมื่อมีอินเทอร์เน็ต ไม่ว่าใครก็สามารถเปิดร้านค้าบนโลกออนไลน์ได้
ไม่ว่าเราจะอยู่ที่ไหน และเคยประสบความสำเร็จมาอย่างไร
สุดท้ายเมื่อเวลาผ่านไป ก็จะมีคู่แข่งเข้ามาท้าทายอยู่ดี
ศึกครั้งนี้ คงบอกได้ยากว่าสุดท้ายแล้วใครจะเป็นผู้ชนะ
แต่คนที่แพ้แน่ๆ ก็คือคนที่อยู่เฉยๆ โดยไม่ทำอะไรเลย..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube -